## L’alumnat afectat per la riuada podrà triar individualment si fa la seua convocatòria ordinària de la PAU en juny o en juliol

*** Este curs hi haurà tres convocatòries: l’ordinària de juny, l’extraordinària de juliol (ordinària per a l’alumnat afectat) i una altra extraordinària a finals de juliol (només per a afectats per la riuada)
* L’assignació de places universitàries tindrà lloc l’11 de juliol, després de conéixer-se tant les qualificacions de juny com de juliol
* La Conselleria d’Educació agraïx la disponibilitat de les universitats per a ajudar l’estudiantat afectat**

La Conselleria d’Educació, Cultura, Universitats i Ocupació ha informat que l’alumnat afectat per la riuada podrà triar individualment, en el moment de matricular-se de la prova d’accés a la Universitat (PAU), si fa la seua convocatòria ordinària en juny o en juliol.

Este dimarts s’ha reunit la Comissió Gestora dels processos d’accés i preinscripció en les universitats públiques del Sistema Universitari Valencià per a estudiar diverses mesures d’adaptació de la PAU plantejades per la Conselleria d’Educació per als estudiants afectats de 2n de Batxillerat i cicles formatius de grau superior, tant d’instituts públics com de centres concertats i privats. Així mateix, s’han estudiat les mesures que cal aplicar en la prova d’accés per a majors de 25 i 45 anys.

La Comissió Gestora de la PAU, considerant que el Reial decret 534/2024, d’11 de juny, que regula els requisits d’accés en les ensenyances universitàries oficials de grau, les característiques bàsiques de la prova d’accés i la normativa bàsica dels procediments d’admissió, no possibilita canviar l’optativitat dels exàmens de la PAU de 2025, ha acordat que este curs hi haurà tres dates de PAU: l’ordinària (3, 4 i 5 de juny), l’extraordinària (que serà ordinària per a l’alumnat afectat i que tindrà lloc l’1, 2 i 3 de juliol) i una altra extraordinària (22, 23 i 24 de juliol) només per a afectats per la riuada que vullguen utilitzar com a convocatòria ordinària la de l’1, 2 i 3 de juliol.

D’esta manera, a l’estudiantat afectat pel temporal se li permetrà presentar-se a dos convocatòries de les tres, les que preferisca segons la docència rebuda i la seua situació particular, sempre que siguen dos convocatòries consecutives, de manera que la primera a la qual es presente serà considerada ordinària a l’efecte de preinscripció i la segona serà considerada l’extraordinària. Serà l’estudiantat afectat per la DANA qui decidirà individualment en el moment de matricular-se de la PAU a quina convocatòria vol presentar-se com a ordinària. Els exàmens de la PAU seran els mateixos per a tot l’estudiantat en cada una de les convocatòries.

**Igualtat de condicions**

Les qualificacions de la PAU de l’1, 2 i 3 de juliol es publicaran el 8 de juliol i l’assignació de places universitàries es farà l’11 de juliol, per la qual cosa tots els estudiants que s’hagen presentat a la convocatòria ordinària de juny o juliol competiran en igualtat de condicions en el procés d’admissió universitària.

Tots els centres educatius de la Comunitat Valenciana enviaran en els pròxims dies a la Comissió Gestora la llista del seu estudiantat afectat per la riuada.

Des de la Conselleria d’Educació, Cultura, Universitats i Ocupació s’agraïx la resposta que s’ha donat per part de les universitats, que no han dubtat a fer un esforç extra per a beneficiar este alumnat.

Esta acció se suma a les mesures ja adoptades per la Conselleria d’Educació, que permet que els centres, fent ús de la seua autonomia, puguen flexibilitzar l’horari lectiu del segon curs de Batxillerat. Per a dur-ho a terme, els centres podran fer ampliacions de l’horari lectiu, sempre que la dotació de plantilla ho permeta i el professorat no supere la jornada lectiva setmanal establida en la normativa vigent.

Quant a les proves de majors (PAM), es farà una segona convocatòria sempre que hi haja estudiantat que manifeste que ha sigut afectat per la riuada. Esta convocatòria de les PAM serà 4 setmanes després de la convocatòria oficial de les PAM, que serà els dies 10 i 17 de maig de 2025. D’esta manera, les PAM extraordinàries seran els dies 7 i 14 de juny de 2025.

Fecha: 26/11/2024